Árið 2015 var ráðinn starfsmaður í 70% starfshlutfall og síðastliðin þrjú ár hefur verið starfsmaður í fullu starfi . Rannsóknastöðin er formlegur aðili að INTERACT ( International Network of Terrestrial Research and Monitoring in the Artic ) , alþjóðlegu neti rannsóknastöðva á heimskautasvæðum . Hlutverk rannsóknastöðvarinnar er þríþætt ; að efla rannsóknir , miðla upplýsingum og styðja nærsamfélagið . Melrakkaslétta ber öll helstu einkenni norðurslóða hvað varðar náttúrufar og veður og er hún því kjörinn vettvangur náttúrufarsrannsókna á norðurslóðum . Melrakkaslétta og lífríkar fjörur hennar eru ekki síst mikilvægar fyrir umferðarfugla á leið til varpstöðva á Grænlandi og norður Kanada . Fjörurnar nýta fuglarnir til að byggja upp orkuforða og hvíla sig á leið til hinna hánorrænu varpsvæða . Það er oft mikið líf á fjörum Melrakkasléttu . Æðarkolla á hreiðri . Á rannsóknastöðinni er sérstök áhersla lögð á vistkerfisrannsóknir og unnið er að því að koma upp náttúrufarsvöktun eftir sérstakri vöktunaráætlun fyrir Melrakkasléttu . Vöktunaráætlunin er unnin í samstarfi við CAFF , vinnuhóp um varðveislu líffræðilegs fjölbreytileika á vegum norðurheimskautsráðsins , og rannsóknastöðvar á Grænlandi og Kanada sem eru hluti af INTERACT vísindasamstarfinu . Melrakkaslétta dregur að vísindamenn og skólahópa víðs vegar að sem koma þangað til að stunda vísindarannsóknir á náttúrufari Melrakkasléttu , loftslagsbreytingum og áhrifum þeirra á norðurslóðum . Rannsóknastöðin veitir vísindamönnum aðstöðu til rannsókna og á hverju sumri verða til um 200 - 300 gistinætur á Raufarhöfn í tengslum við þessar rannsóknir og fer þeim fjölgandi . Það felast mikil tækifæri í því að gera Melrakkasléttu að miðstöð norðurslóðarannsókna á Íslandi . Sjá einnig facebook síðu rannsóknastöðvarinnar Rifs – Rif Field Station . Rannsóknastöðin Rif dregur nafn sitt af jörðinni Rif á Melrakkasléttu sem er jafnframt nyrsta jörð á Íslandi og Rifstangi nyrsti oddi Íslands . Rannsóknastöðin hefur jörðina til umráða og nú þegar eru þar stunduð nokkur föst rannsóknaverkefni eins og gróðurfarsrannsóknir , rannsóknir á smádýrum , rannsóknir á fuglum og veðurfarsrannsóknir . Náttúrustofan vaktar mófugla á Rifi með punkttalningum á tveimur sniðum . Litið eftir fuglum á Rifstanga , nyrsta odda landsins . Rif á Melrakkasléttu var í ábúð til ársins 1947 en þá voru skilyrði til búskapar orðin þar mjög erfið . Var það ekki síst vegna stórbrims sem gekk á land árið 1934 og eyðilagði túnið . Á jörðinni stendur nú tvílyft yfirgefið íbúðarhús og rústir af stóru útihúsi , hvoru tveggja til vitnis um bjartsýni og stórhuga búskap þess tíma . Um 10 km suður af Rifstanga eru Rifsæðarvötn , þrjú vogskorin vötn rík af silungi , og tilheyra þau jörðinni . Nálægð við sjóinn , fiskirík vötn , rekaviður , æðavarp og fjörubeit voru mikilvæg náttúruverðmæti fyrir íbúa á Melrakkasléttu . Landið er hinsvegar víða mjög grýtt og öll ræktun því miklum takmörkunum háð . Íbúðarhúsið á jörðinni Rif á Melrakkasléttu .